มันนี่ทูเดย์
บัวหลวงไม่เน้นให้กู้รายย่อย
13 พ.ค. 2556

บัวหลวงไม่เน้นให้กู้รายย่อย
นายโฆสิต ปั้นเปี่ยมรัษฎ์ ประธานกรรมการบริหาร ธนาคารกรุงเทพ กล่าวว่า ธนาคารไม่มีปัญหาเรื่องหนี้เสียของลูกค้ารายย่อย เนื่องจากไม่เน้นให้กู้กับสินเชื่อบุคคลและสินเชื่อไม่มีหลักทรัพย์ค้ำประกันในกลุ่มลูกค้ารายย่อย แต่การไม่เน้นธุรกิจนี้เลยในภาวะที่ตลาดมีการแข่งขันสูง ก็ทำให้ธนาคารพยายามปรับตัวอยู่ 
“การตลาดลูกค้ารายย่อยต้องปรับปรุงให้แข่งขันได้มากกว่านี้ ตอนนี้ทำการตลาดน้อยไปหน่อย อย่างลูกค้ารายย่อยกู้ซื้อบ้าน ซื้อคอนโดมิเนียม ก็เป็นลูกค้าที่ดี ธนาคารค่อนข้างระมัดระวังลูกค้ารายย่อย แต่เมื่อเร็วๆ นี้ ได้เริ่มให้กู้เช่าซื้อรถยนต์แต่เป็นการทดลองตลาด ยังไม่ได้บุกตลาดอย่างจริงจัง” นายโฆสิต กล่าว 
เอ็กซิมแบงก์ช่วยเอสเอ็มอี 
นายคนิสร์ สุคนธมาน กรรมการผู้จัดการ ธนาคารเพื่อการส่งออกและนำเข้าแห่งประเทศไทย (เอ็กซิมแบงก์) เปิดเผยว่า จากภาวะความผันผวนของอัตราแลกเปลี่ยน และธนาคารเปิดให้บริการป้องกันความเสี่ยงครบวงจรแก่ผู้ส่งออกที่เป็นเอสเอ็มอี ตั้งแต่วิเคราะห์ผู้ซื้อ และปิดความเสี่ยงทางการค้าระหว่างประเทศและการลงทุนในต่างประเทศด้วยบริการประกันการส่งออกระยะสั้น ประกันการส่งออกระยะกลางและระยะยาว และประกันความเสี่ยงการลงทุน พร้อมทั้งปิดความเสี่ยงจากอัตราแลกเปลี่ยนด้วยบริการสัญญาซื้อขายเงินตราต่างประเทศล่วงหน้า ท่ามกลางความไม่แน่นอนของเศรษฐกิจโลก จึงแนะนำให้ผู้ส่งออกไทย โดยเฉพาะเอสเอ็มอีมอควรปิดความเสี่ยงทางการค้าระหว่างประเทศ ด้วยบริการสัญญาซื้อขายเงินตราต่างประเทศล่วงหน้า (Foreign Exchange Forward Contract) โดยไม่จำเป็นต้องมีวงเงินสินเชื่อกับ EXIM BANK รวมทั้งไม่มีกำหนดยอดส่งออกขั้นต่ำ และสามารถทำ Forward Contract ได้ทันทีที่ได้รับอนุมัติวงเงินโดยไม่มีค่าใช้จ่ายเพิ่มเติม รวมทั้งบริการประกันการส่งออก ซึ่งคุ้มครองความเสี่ยงจากการไม่ได้รับชำระเงินค่าสินค้าจากสาเหตุทางการค้าหรือการเมือง